ปริศนาฟ้าแลบ

ปริศนาฟ้าแลบ เป็นรายการโทรทัศน์ประเภทเกมโชว์แนวควิซโชว์ ผลิตรายการโดย บริษัท เวิร์คพอยท์ เอ็นเทอร์เทนเมนท์ จำกัด (มหาชน) ออกอากาศทุกวันจันทร์ - วันศุกร์ เวลา 19.20 - 20.00 น. ทางช่องเวิร์คพอยท์ โทรทัศน์ระบบดิจิตอลหมายเลข 23 ดำเนินรายการโดย ปัญญา นิรันดร์กุล เริ่มออกอากาศครั้งแรกในวันที่ 9 มิถุนายน พ.ศ. 2557 และออกอากาศครั้งสุดท้ายในวันที่ 31 พฤษภาคม พ.ศ. 2562 โดยช่องเวิร์คพอยท์ได้นำรายการใหม่ กล่องของขวัญ มาออกอากาศแทน

กติกาในช่วงเกมการตอบคำถามให้ถูกติดกัน 10 ข้อบนเก้าอี้ล่อฟ้านั้น เคยเป็นส่วนหนึ่งของภารกิจในรายการ My Man Can แฟนฉันเก่ง ในวันที่ 12 มีนาคม พ.ศ. 2556 โดยพัฒนารูปแบบจากเทปไพลอต (pilot) หรือเทปตัวอย่างของรายการ

รูปแบบและกติกาของรายการ

รอบแข่งตอบคำถาม 
ในการแข่งขันแต่ละครั้งจะมีผู้เข้าแข่งขัน 2 ทีม ทีมละ 3 คน ประกอบไปด้วยดารา, นักแสดงหรือนักร้องที่มีชื่อเสียง 2 คน และอีก 1 คนเป็นหัวหน้าทีมที่ใช้ "AIS NEXT G" ซึ่งเป็นผู้สนับสนุนหลักของรายการที่คัดเลือกมา โดยอาจจะเป็นคนจากทางบ้านหรือดารานักร้องก็ได้ โดยให้ทั้ง 2 ทีมส่งตัวแทนทีมละ 1 คน (ใน 3 คู่แรก ห้ามส่งคนซ้ำกัน และสามารถส่งใครก็ได้มาตราบใดที่ไม่ซ้ำคู่เดิม) ออกมาแข่งขันตอบคำถามชุดเดียวกันภายในเวลา 2 นาที (ผู้สนับสนุนหลักในการตอบคำถามคือ เครื่องดื่ม แบรนด์ เจนยู ต่อมาเปลี่ยนเป็นผลิตภัณฑ์อาหารซีพี และภายหลังเปลี่ยนเป็นนํ้านมถั่วเหลืองแลคตาซอย) ผู้ที่ตอบคำถามจะนั่งบน "เก้าอี้ล่อฟ้า" ซึ่งเก้าอี้จะเลื่อนขึ้นเมื่อตอบถูก และตกสู่จุดเริ่มต้นเมื่อตอบผิด แต่จะบันทึกสถิติจำนวนคำถามที่ตอบได้ถูกต้องติดต่อกันมากที่สุดเอาไว้ ผู้ที่ตอบคำถามได้ถูกต้องติดต่อกันมากกว่าจะเป็นฝ่ายชนะในรอบนั้น ทีมใดที่ชนะได้ 3 คะแนนจะเป็นแชมป์ และผ่านเข้าสู่รอบแจ็คพอต

ทั้งนี้ หากผู้แข่งขันคนใดในทีมสามารถตอบคำถามได้ถูกต้องติดต่อกัน 10 ข้อ จะได้รับเงินรางวัลกลับบ้านไปมูลค่า 100,000 บาท จากผู้สนับสนุนหลักของรายการนั่นคือ AIS NEXT G

รอบสะสมสายฟ้า (รอบแจ็คพอต) 
ทุกครั้งที่ได้เป็นแชมป์ ทีมแชมป์จะได้สิทธิ์เล่นเกมในรอบแจ็คพอต 1 ครั้ง หากเล่นเกมชนะ จะได้รับ "สายฟ้า" ไปสะสม หากทีมแชมป์สามารถเก็บได้ครบ 3 สายฟ้า จะได้รับรางวัลแจ็คพอตเป็นรถยนต์ New Toyota Corolla Altis Esport / Toyota Sienta / Toyota Yaris Ativ / Toyota Hilux Revo และตราบใดที่ทีมแชมป์ยังทำแจ๊คพอตรถยนต์ไม่แตก ทีมแชมป์จะสามารถเลือกเล่นเกมต่อเนื่อง หรือหยุดพักให้ทีมอื่นแข่งกันก่อน แล้วกลับมาแข่งต่อเมื่อพร้อมก็ได้ อีกทั้งทีมแชมป์ยังสามารถเปลี่ยนตัวสมาชิกในทีมได้ด้วย

กติกาแบบแรก 
พิธีกรจะถาม 1 คำถาม แล้วให้ผู้แข่งขันทั้ง 3 คนตอบคำตอบเรียงกันทีละคน คนละ 1 คำตอบภายในเวลา 5 วินาที โดยที่ผู้แข่งขันสามารถตอบได้เรื่อย ๆ จนกว่าจะได้คำตอบที่ถูกต้องและไม่ซ้ำกับที่เคยตอบไปแล้ว หากผู้แข่งขันยังตอบคำถามไม่ได้ภายในเวลาที่กำหนด เกมจะยุติลง ทั้งนี้ทีมผู้แข่งขันมีสิทธิ์ข้ามได้ 1 ครั้ง ใครจะใช้สิทธิ์ข้ามก็ได้ และสามารถใช้ได้แม้ไม่ใช่ในรอบการตอบของตัวเอง โดยเมื่อข้ามแล้ว รอบการตอบจะเป็นของผู้แข่งขันคนถัดไป หากตอบได้ครบ 20 คำตอบจะได้รับ 1 สายฟ้า

กติกาแบบที่สอง 
ตั้งแต่วันที่ 24 มิถุนายน 2557 เป็นต้นมาได้มีการเปลี่ยนแปลงกติกาเป็นพิธีกรจะถาม 1 คำถามเช่นเดิม แล้วให้ผู้แข่งขันทั้ง 3 คนช่วยกันตอบคำตอบให้ได้ 20 คำตอบ ภายในเวลา 1 นาที โดยผู้ที่จะตอบจะต้องเอามือแตะ "เสาล่อฟ้า" ก่อนที่จะตอบทุกครั้ง และแตะเสาล่อฟ้าได้ทีละคนเท่านั้น ระหว่างการเล่นสามารถเปลี่ยนให้ผู้เล่นคนอื่น ๆ ในทีมมาตอบต่อไปได้ตลอดเวลา แต่ละคนจะตอบกี่คำตอบก็ได้ แต่ทุกคนในทีมต้องตอบถูกอย่างน้อย 1 คำตอบ และห้ามปรึกษากันในระหว่างการเล่น หากสามารถตอบได้ครบ 20 คำตอบก่อนเวลาที่กำหนดไว้หมดจะได้รับ 1 สายฟ้า

รายการพิเศษ

ปริศนาฟ้าแลบเด็ก 
เป็นเทปพิเศษที่มีผู้ดำเนินรายการโดย พัน พลุแตก ซึ่งได้ออกอากาศไปแล้วเมื่อวันที่ 14 – 28 พฤศจิกายน พ.ศ. 2559 โดยการแข่งขันในแต่ละครั้งจะมีผู้เข้าแข่งขัน 2 ทีม ทีมละ 4 คน ประกอบไปด้วยเด็กที่มีชื่อเสียง 3 คน และอีก 1 คนเป็นหัวหน้าที่เป็นดารา, นักแสดงหรือนักร้อง มารับหน้าที่ผู้จัดการทีม (โดยจะไม่มีส่วนร่วมในการตอบคำถาม) โดยให้ทั้ง 2 ทีมส่งตัวแทนทีมละ 1 คนออกมาแข่งขันตอบคำถามชุดเดียวกันภายในเวลา 2 นาที (ผู้สนับสนุนหลักในการตอบคำถามคือ ผลิตภัณฑ์อาหารซีพี) ผู้ที่ตอบคำถามจะนั่งบน "เก้าอี้ล่อฟ้า" ซึ่งเอี้จะเลื่อนขึ้นเมื่อตอบถูก และตกสู่จุดเริ่มต้นเมื่อตอบผิด แต่จะบันทึกสถิติจำนวนคำถามที่ตอบได้ถูกต้องติดต่อกันมากที่สุดเอาไว้ ผู้ที่ตอบคำถามได้ถูกต้องติดต่อกันมากกว่าจะเป็นฝ่ายชนะในรอบนั้น และจะได้เลือกของรางวัล 1 ชิ้น จาก 2 ชิ้น ที่ทางรายการเสนอให้ โดยผู้แพ้จะได้รับของรางวัลอีกชิ้นที่ผู้ชนะไม่ได้เลือก (หากผลออกมาเสมอ จะต้องเป่ายิ้งฉุบตัดสินหาคนที่จะได้เลือกของรางวัลก่อน)

สำหรับ "ปริศนาฟ้าแลบเด็ก" นั้น จะไม่มีแจ๊คพอตจากการตอบถูก 10 ข้อติดกัน, ไม่มีการสะสมสายฟ้า และไม่มีการรักษาแชมป์ ต่อมารายการ "ปริศนาฟ้าแลบเด็ก" ได้แยกการผลิตรายการออกมาในรูปแบบของตัวเองในชื่อว่า "ฟ้าแลบเด็ก" ซึ่งเริ่มออกอากาศเทปแรกเมื่อวันที่ 7 มกราคม พ.ศ. 2560

ปริศนาฟ้าแลบ บีเอ็นเคโฟร์ตีเอต 
เป็นเทปพิเศษเนื่องในการโปรโมทเพลงซิงเกิ้ลที่ 2 ของวง BNK48 (BNK48 Second Single "Koisuru Fortune Cookie" หรือเพลง คุกกี้เสี่ยงทาย) นำทีมโดย เฌอปราง, ปัญ และอร ออกอากาศไปเมื่อวันที่ 26-31 มกราคม 2561

การดัดแปลง

ฟ้าแลบเด็ก 

ฟ้าแลบเด็ก เป็นรายการโทรทัศน์ประเภทเกมโชว์แนวควิซโชว์ ที่ผลิตโดยบริษัท เวิร์คพอยท์ เอ็นเทอร์เทนเมนท์ จำกัด (มหาชน) ออกอากาศทุกวันเสาร์ - อาทิตย์ เวลา 11.15 - 12.00 น. เริ่มออกอากาศเทปแรกวันที่ 7 มกราคม พ.ศ. 2560  เวลา 11.00 - 11.30 น. ออกอากาศวันที่ 6 มกราคม พ.ศ. 2561 และออกอากาศครั้งสุดท้ายในวันที่ 10 กุมภาพันธ์ พ.ศ. 2562 ทางช่องเวิร์คพอยท์ ดำเนินรายการโดย ภานุพันธ์ ครุฑโต (พัน พลุแตก)

ปริศนาฟ้าแลบ online 
มีการดัดแปลงเป็นแอปพลิเคชัน "ปริศนาฟ้าแลบ online" บนโทรศัพท์เคลื่อนที่ และเฟซบุ๊ก โดยมียอดดาวน์โหลดกว่า 8,000,000 ครั้ง

รางวัลที่ได้รับ 
รางวัล Top Talk About TV Show ในฐานะรายการเกมโชว์ที่ถูกพูดถึงมากที่สุด กระแสแรงที่สุดในอินเทอร์เน็ต งานประกาศรางวัล MThai Top Talk-About 2015 วันที่ 12 มีนาคม 2558

 รางวัล "เกมโชว์ยอดเยี่ยม" จากงานประกาศผลรางวัลนาฏราช ครั้งที่ 6 ประจำปี 2557 โดยสมาคมสมาพันธ์วิทยุกระจายเสียงและวิทยุโทรทัศน์แห่งประเทศไทย วันที่ 28 มิถุนายน 2558

 ปัญญา นิรันดร์กุล พิธีกรรายการปริศนาฟ้าแลบ ได้รับรางวัล "พิธีกรยอดเยี่ยม" จากงานประกาศผลรางวัลนาฏราช ครั้งที่ 6 ประจำปี 2557 โดยสมาคมสมาพันธ์วิทยุกระจายเสียงและวิทยุโทรทัศน์แห่งประเทศไทย วันที่ 28 มิถุนายน 2558

 รางวัล "Highly Commended" จากงานประกาศผลรางวัล Asian Television Award 2015 ประเภท "Best Game or Quiz programme" วันที่ 3 ธันวาคม 2558

 ปัญญา นิรันดร์กุล พิธีกรรายการปริศนาฟ้าแลบ ได้รับรางวัลพิธีกรชายดีเด่นในงานประกาศรางวัล “พิฆเนศวร” ครั้งที่ 4 ประจำปี 2558 จัดโดย สมัชชานักจัดรายการข่าววิทยุโทรทัศน์หนังสือพิมพ์แห่งประเทศไทย (สว.นท) วันที่ 27 มกราคม 2559  

 รางวัล "รายการเกมโชว์ดีเด่น" จากงานประกาศผล รางวัลโทรทัศน์ทองคำ ประจำปี 2558 โดยชมรมส่งเสริมโทรทัศน์ วันที่ 12 มีนาคม 2559

 ปัญญา นิรันดร์กุล พิธีกรรายการปริศนาฟ้าแลบ ได้รับรางวัล "ผู้ดำเนินรายการเกมโชว์ดีเด่น" จากงานประกาศผล รางวัลโทรทัศน์ทองคำ ประจำปี 2558 โดยชมรมส่งเสริมโทรทัศน์ วันที่ 12 มีนาคม 2559

 รางวัลเกมโชว์ยอดเยี่ยม" จากงานประกาศผล รางวัลนาฏราช ครั้งที่ 7 ประจำปี 2558 โดยสมาคมสมาพันธ์วิทยุกระจายเสียงและวิทยุโทรทัศน์แห่งประเทศไทย วันที่ 12 มิถุนายน 2559

 ปัญญา นิรันดร์กุล พิธีกรรายการปริศนาฟ้าแลบ ได้รับรางวัลพิธีกรชายขวัญใจมหาชน ประจำปี 2559 ในงานประกาศรางวัล Maya Awards " มายามหาชน 2016 " จัดโดย นิตยสารมายาแชนแนล ร่วมกับสถานีโทรทัศน์ผ่านดาวเทียม มายา แชนแนล ช่อง 47 วันที่ 30 สิงหาคม 2559

 รางวัล "Highly Commended" จากงานประกาศผลรางวัล Asian Television Award 2016 ประเภท "Best Game or Quiz programme" วันที่ 1 ธันวาคม 2559

 ปัญญา นิรันดร์กุล พิธีกรรายการปริศนาฟ้าแลบ ได้รับรางวัล "Winner" จากงานประกาศผลรางวัล Asian Television Award 2016 ประเภท "Best Entertainment Presenter/ Host" วันที่ 2 ธันวาคม 2559

 รางวัล "เกมโชว์ยอดเยี่ยม" จากงานประกาศผลรางวัลนาฏราช ครั้งที่ 8 ประจำปี 2559 โดยสมาคมสมาพันธ์วิทยุกระจายเสียงและวิทยุโทรทัศน์แห่งประเทศไทย วันที่ 20 กรกฎาคม 2560

 รางวัล "เกมโชว์ยอดเยี่ยม" จากงานประกาศผลรางวัลนาฏราช ครั้งที่ 9 ประจำปี 2560 โดยสมาคมสมาพันธ์วิทยุกระจายเสียงและวิทยุโทรทัศน์แห่งประเทศไทย วันที่ 5 สิงหาคม 2561

ประเทศที่ได้ซื้อลิขสิทธิ์เพื่อนำไปผลิตแล้วออกอากาศ

อ้างอิง

แหล่งข้อมูลอื่น 
 

เกมโชว์ไทย
รายการโทรทัศน์ไทย
รายการโทรทัศน์ในอดีต
รายการโทรทัศน์ที่เริ่มออกอากาศตั้งแต่ พ.ศ. 2557
รายการโทรทัศน์ที่ยุติการออกอากาศในปี พ.ศ. 2562
รายการโทรทัศน์ช่องเวิร์คพอยท์ทีวี
เวิร์คพอยท์ เอ็นเทอร์เทนเมนท์